Gabriel Oprea s-a oferit să-i ajute pe refugiați cu niște doctorate

Vicepremierul Gabriel Oprea le-a spus oficialilor europeni că țara noastră nu-și permite să găzduiască 6.000 de refugiați. Tot ce putem face, a precizat liderul UNPR, e să le acordăm acestor oameni amărâți doctorate în siguranță națională. Oprea s-a oferit să coordoneze chiar el cele 6.000 de teze de doctorat, despre care a spus că vor fi gata până la iarnă.

”Urmează, desigur, o perioadă în care vor munci pe brânci. Trebuie ca refugiații să se uite pe diagonală prin niște cărți de specialitate și să-și aleagă de-acolo pasajele pe care le vor copiate în lucrarea lor. E o muncă de cercetare care va necesita săptămâni întregi. Nimeni n-a spus însă că obținerea unui doctorat e floare la ureche. Doctoranzii mei au de citit zeci de pagini până să câștige titlul de doctor. E o muncă istovitoare, care o să le strice ochii, mai ales dacă nu sunt obișnuiți cu cititul și e prima oară când deschid o carte. Marele meu noroc e că am avut aceste sprâncene puternice. Fără să-mi coordonez privirea cu ajutorul lor, nu știu cum aș fi reușit să citesc zilnic rânduri întregi”, a declarat Gabriel Oprea, recunoscător că sprâncenele lui vopsite i-au asigurat succesul în viață.

Vicepremierul a admis că titlul de doctor în siguranță națională ar putea părea insignifiant pe lângă ce probleme au acești oameni. Oprea e de părere însă că nu trebuie să subestimăm acest titlu academic, care uneori e foarte util. ”Să nu uităm că, în caz că-i prinde o ploaie, refugiații își pot pune diploma de doctor pe cap, ca să nu-și ude părul”, a precizat el.